
Geotermikus kút béléscső igénybevételeinek vizsgálata végeselem módszerrel

A béléscső méretezése a fúrólyuk tervezés egyik legfontosabb része. A helyesen tervezett béléscsőoszlop biztosíték a fúrólyuk mélyítés céljának eléréséhez. A béléscső a fúrólyuk falának biztosítására, a különböző nyomású rétegek elkülönítésére és a nemkívánatos rétegtartalom (pl. talajvíz) kizárására használt cső, illetve összekapcsolt csőoszlop. Rendeltetésük szerint lehetnek: felszíni ill. biztonsági, technikai és termelési béléscsövek. Felhasználhatók a melegen hengerelt varrat nélküli és a hegesztett béléscsövek.
A hagyományos béléscső méretezés három fő igénybevétellel számol: a külső nyomás, a belső nyomás és a tengelyirányú erő. TDK dolgozatomban egy általános méretezési eljárás szerint vizsgáltam egy 2500 m mély kutat. A béléscső méretezését unlimited módszerrel végeztem. A méretezés során kiszámolt cső paraméterek szerint elkészítettem a béléscsőoszlop egy részének a véges elem modelljét. A modell meghatározza a béléscsőben keletkező feszültségeket és a létrejövő deformációt.
A legtöbb tervezési eljárás figyelmen kívül hagyja a cementpalást esetleges szilárdító szerepét, ezért a véges elem vizsgálatomat kibővítettem a cső és a cementpalást együttes vizsgálatára. A vizsgálatból látható, hogy a cementpalást szilárdító hatása miatt, a béléscsőben kisebb feszültség keletkezik. Ez a tény lehetővé teszi, hogy a béléscső mérete, és vagy minősége kis mértékben csökkenjen. Ez jelentős gazdasági megtakarítást eredményez.



